Je mayjäy huɨdibɨ anajty ajcxy tɨ yhuɨꞌmɨ̈y jɨmꞌamy yꞌahuin,
yꞌijx ajcxy co ac jëyɨ Jesús ydiscípulos ajcxy ytɨgɨɨy ma tüg barco,
e Jesús caꞌ anajty tɨ ytɨgɨ̈y barcojoty mɨɨd jeꞌ ajcxy.
Ac jëyɨ anajty ajcxy tɨ choongɨxy barcojoty.
Je com jabom nijejɨty barco huɨdibɨ anajty jɨm tzomb Tiberias,
tɨ anajty yjädy mɨhuingon ma je it,
ma anajty Jesús tɨ yajcaaygɨxy je mayjäy mɨɨd je Huindzɨn Dios ymɨcꞌajt,
huinꞌit co Dios mɨbɨjctzoy.
Chi je mayjäy ajcxy ijxy co caꞌ anajty jɨm Jesús,
ni caꞌ anajty jɨm jeꞌ ydiscípulos ajcxy.
Chi ajcxy ybarcotɨgɨyday,
chi ajcxy oy ixtaaygɨxy Jesús jɨm Capernaum.
Co ajcxy mɨnaybaatɨ Jesús mejy ñïnaxy,
chi ajcxy nɨmay:
―Huindzɨn,
¿mɨna miich ya tɨ mmiñ?
Chi Jesús yꞌadzooy nɨmay je mayjäy ajcxy:
―Janch janch co ɨɨch miich ajcxy yam jaduꞌn nɨmaaygɨxy co miich ajcxy xyꞌixtaaybɨch,
canan yɨꞌ ycɨxpɨ co ajcxy tɨ mꞌocꞌixy yɨ mɨjhuinmaꞌñ huɨdibɨ tɨ nduñɨch,
paady ycɨxpɨ miich ajcxy xyꞌixtäyɨch co ajcxy nyajcay cüxyɨ mɨɨd tzajcaagy.
Chi Jesús yjacmɨnañ:
―Caꞌ myajjotmaygojcɨxy yɨ jɨɨcxy pɨcy huɨdibɨ cɨjxp tɨgooyb.
Yɨꞌ janchtɨy mɨjottɨgooygɨxy yɨ jɨɨcxy pɨcy huɨdibɨ xymöhuɨpy yɨ jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Ɨɨch miich ajcxy je jugyꞌajtɨn nmöhuɨbɨch huɨdibɨ caꞌ ycɨxɨpy ytɨgoyɨpy tüccɨꞌyɨ,
com ɨɨch jeꞌ je jäy huɨdibɨ tzoon tzajpjoty,
e Dios Teedy xymɨcꞌajtmooyɨch,
jëbɨ ɨɨch miich ajcxy nmöy jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Chi ajcxy nɨmay Jesús:
―¿Ti ɨɨch ajcxy jëbɨ huaad nduñ,
nej jëbɨ ɨɨch ajcxy Dios xymɨjotcujcꞌaty?
Chi Jesús yꞌadzooy:
―Dios chojcpy co miich ajcxy xymɨbɨcyɨch,
com Dios xyquejxɨch ya naaxhuiñ.
Chi ajcxy nɨmay Jesús:
―¿Ti ijxpejt mdunamy mɨɨd ɨɨch ajcxy,
jëbɨ ɨɨch ajcxy nꞌixɨpy Dios ymɨcꞌajt etz ɨɨch ajcxy nmɨbɨgɨpy co miich jeꞌ je Cristo?
¿Ti mɨjhuinmaꞌñ mdunamy?
Ɨɨch ajt nmɨjꞌap nmɨjteedy ajcxy jecyꞌajty yjɨɨcxy pɨjc ajcxy je maná jɨm ma tɨ̈tznaaxꞌit.
Jaduꞌn ymiñ jaybety ma jaduꞌn ymɨnaꞌñ:
“Dios yejcpy jɨɨcxy pɨcy huɨdibɨ tzoon tzajpjoty.”
Chi Jesús yꞌadzooy:
―Janch janch ɨɨch miich ajcxy yam jaduꞌn nɨmaaygɨxy co canan jeꞌ jeꞌ je Moisés huɨdibɨ miich ajcxy xymooyb je jɨɨcxy pɨcy janchypɨ huɨdibɨ tzomb tzajpjoty.
Je jɨɨcxy pɨcy huɨdibɨ Dios yejcyp huɨdibɨ tzomb tzajpjoty,
jeꞌ jeꞌ huɨdibɨ jugyꞌajtɨn moy je naaxhuiñy-jäy huɨdibɨ caꞌ ycɨxɨpy ytɨgoyɨpy tüccɨꞌyɨ.
Chi ajcxy nɨmay Jesús:
―Huindzɨn,
ɨɨch ajcxy mooyg je jɨɨcxy pɨcy janchypɨ jabom jabom huinɨxɨɨ.
Chi Jesús ymɨnañ:
―Ɨɨch jëduꞌn je jɨɨcxy pɨcy huɨdibɨ miich ajcxy xymöhuɨp jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Co jäy ajcxy xyñimiinɨch,
e xymɨjpɨdägyɨch,
huinꞌit caꞌ yɨꞌ ajcxy yuböccodaꞌñyii nimɨnaxɨɨ,
e co jäy ajcxy xymɨbɨcyɨch,
caꞌ yɨꞌ ajcxy ytɨdzɨ̈huaꞌñyii nimɨnaxɨɨ.
Com tɨ ɨɨch miich ajcxy nɨmäy,
oy ɨɨch miich ajcxy tɨ xyjaꞌijxycɨxy,
per caꞌ mɨbɨjccɨxy.
Tügꞌócɨy pɨnjaty ɨɨch nDeedy yquexyp ma ɨɨch,
xyñimimbɨch yɨꞌ ajcxy.
E pɨnjaty xyñimimbɨch etz xymɨjpɨdaacpɨch,
caꞌ ɨɨch yɨꞌ ajcxy nꞌixtijy.
Canan paady ycɨxpɨ ɨɨch tɨ ndzooñ tzajpjoty ngɨdägɨch ya naaxhuiñ co ndunaꞌñɨch ngɨꞌmhuinmaꞌñ.
Hueꞌ janchtɨy yɨꞌ ndunaamyɨch nDeedyɨch yꞌayuc ytɨyꞌajt,
com yɨꞌ xyquejxɨch ya naaxhuiñ.
Yɨꞌ jaduꞌn tzojcp ɨɨch nDeedy huɨdibɨ xyquejxɨch ya,
co ɨɨch caꞌ ni pɨn nyajtɨgoyɨpyɨch,
yɨ huɨdijaty xymooybɨch.
Hueꞌ janchtɨy yɨꞌ ajcxy nyajjugypɨgɨpyɨch jadügꞌoc co anajty naaxhuiñybɨ tɨ yhuaadꞌajtnɨ mɨna ytɨgadzɨpy.
Dios Teedy tɨ xyquexyɨch ya naaxhuiñ e yɨꞌ jaduꞌn tzojcp co pɨn jäy ɨɨch anajty xyꞌijxpɨch,
e xymɨjpɨdaacpɨch,
ymɨɨdꞌadɨpy jeꞌ ajcxy jugyꞌajtɨn huɨdibɨ caꞌ tüccɨꞌy ycɨxɨpy ytɨgoyɨpy.
Hueꞌ janchtɨy nyajjugypɨgɨpyɨch ajcxy jadügꞌoc co anajty je naaxhuiñybɨ tɨ yhuaadꞌajtnɨ mɨna anajty ytɨgadzaꞌñ.
Chi je judíojäy ajcxy ooy yajtzibɨɨy yajcapxɨɨy co anajty Jesús jaduꞌn tɨ ymɨnaꞌñ:
“Ɨɨch jeꞌ je jɨɨcxy pɨcy huɨdibɨ tzoon tzajpjoty.”
Jaduꞌn anajty ajcxy chachmɨnaꞌñ:
―¿Nej caꞌ jeꞌ yjadaajɨty je Jesús,
je José yꞌung,
je huɨdibɨ ajt ytaj yteedy nꞌixyꞌajtɨm?
¿Nej co jaduꞌn ymɨnaꞌñ:
“Ɨɨch tɨ ndzooñɨch tzajpjoty”?
Chi Jesús yꞌadzooy:
―Caꞌ myajtzibɨɨygɨxy myajcapxɨɨygɨxy ac miichɨy ajcxy.
Ni pɨn jäy xycaniminɨpyɨch,
pen caꞌ jayɨjp Dios Teedy huinmaꞌñ ymöyii co xymɨjpɨdägɨbɨch.
E co xymɨjpɨdägɨbɨch,
chi nyajjugypɨgɨpyɨch jadügꞌoc co anajty naaxhuiñybɨ tɨ yhuaadꞌajtnɨ mɨna ytɨgadzɨpy.
Com jaduꞌn ymiiñ jaybety ma Dios ñecy huɨdibɨ je jäy ajcxy anajty Dios ytɨyꞌajt mɨɨd huɨdibɨ jecyꞌajty yjaay co Dios yajꞌixpɨgamy je jäy ajcxy tügꞌócɨy.
Paady ycɨxpɨ tügꞌócɨy jäy huɨdibɨ mɨdoob Dios yꞌayuc etz yꞌixpɨjcyp Dios ytɨyꞌajt xymɨjpɨdägɨbɨch ajcxy.
Caꞌ ni tüg jäy tɨ ixy yɨ Dios Teedy.
Jëyɨ je jäy tügpajc huɨdibɨ tɨ choñ ma Dios,
yɨꞌ jeꞌ tɨ ixy yɨ Dios.
Janch janch ɨɨch miich ajcxy yam jaduꞌn nɨmaaygɨxy co pɨnjaty xymɨbɨjcpɨch xymɨjpɨdaacpɨch,
ymɨɨd yɨꞌ ajcxy yjugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Ɨɨch jëduꞌn je jɨɨcxy pɨcy huɨdibɨ jugyꞌajt mooyb je jäy huɨdibɨ caꞌ ycɨxɨpy ytɨgoyɨpy tüccɨꞌyɨ.
Miich ajcxy mmɨjꞌap mmɨjteedy yjɨɨcxyꞌajtɨ ycaagyꞌajtɨ ajcxy je maná jɨm tɨ̈tznaaxtuumꞌit jecyꞌajty.
E chi ajcxy yꞌoꞌctay.
E ni caꞌ ajcxy jugyꞌajtɨn paty huinɨxɨɨbɨ.
Je jɨɨcxy pɨcy huɨdibɨ nnigapxypɨch huɨdibɨ tzoon tzajpjoty,
co jäy ajcxy jɨɨcxɨpy,
ymɨɨdꞌadɨpy ajcxy je jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Ɨɨch jëduꞌn je jɨɨcxy pɨcy huɨdibɨ tɨ chooñ tzajpjoty,
etz tɨ ycɨdägy ya naaxhuiñ huɨdibɨ jugyꞌajtɨn yejcp.
Co jäy ajcxy jɨɨcxyp je jɨɨcxy pɨcy,
ymɨɨdꞌadɨpy ajcxy je jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Je jɨɨcxy pɨcy huɨdibɨ nyegaamyɨch mɨɨd naaxhuiñyjäy ajcxy ycɨxpɨ,
jeꞌ jeꞌ je nninïcxɨch.
Chi je judío yꞌixpɨcytɨjc ajcxy ooy yajꞌayucyooñ yajcapxyooñ,
ac jeꞌyɨ ajcxy ñayñɨmáayɨgɨxy:
―¿Nej jada yëydɨjc tijy yɨꞌ ñinïcx njɨɨcxyꞌajtɨm?
Chi Jesús ymɨnañ:
―Janch janch co ɨɨch miich ajcxy yam jaduꞌn nɨmaaygɨxy,
pen caꞌ miich ajcxy mdzüdzcɨxy ɨɨch nninïcx,
e pen caꞌ mꞌuuccɨxy ɨɨch nnɨꞌpy,
ɨɨch je jäy tügpajc huɨdibɨ tzoon tzajpjoty,
caꞌ miich ajcxy mɨɨdꞌadɨpy yɨ Dios yjugyꞌajtɨn.
Com pɨnjaty ɨɨch nninïcx xychuꞌtzɨp etz ɨɨch nnɨꞌpy xyꞌuucɨbɨch,
caꞌ je ajcxy yjugyꞌajtɨn ycɨxɨpy ytɨgoyɨpy tüccɨꞌyɨ,
oy ajcxy yjaꞌoꞌccɨxy.
Nyajjugypɨgɨpyɨch jeꞌ ajcxy jadügꞌoc co anajty naaxhuiñbyɨ tɨ yhuaadꞌajtnɨ mɨna ytɨgadzɨpy.
Ɨɨch nninïcx janchypɨ jɨɨcxy pɨcy yɨꞌ,
etz ɨɨch nnɨꞌpy janchypɨ ügy yɨꞌ.
Co yɨ jäy ajcxy xymɨbɨcyɨch xymɨjpɨdägyɨch jaduꞌn ni paady nej jɨhuɨ̈y ɨɨch nninïcx xychüdzɨ,
etz ɨɨch nnɨꞌpy xyꞌuucɨ.
Chi yꞌidɨpy ajcxy huinɨxɨɨ ma ɨɨch,
etz ɨɨch nꞌidɨpyɨch huinɨxɨɨ ma jeꞌ ajcxy.
Dios Teedy huɨdibɨ xyquejxɨch ya naaxhuiñ ymɨɨd jugyꞌajtɨn huɨdibɨ caꞌ ycɨxy ytɨgooy.
Ɨɨch tɨ nbaadyɨch ma Dios Teedy je jugyꞌajt huɨdibɨ caꞌ ycɨxy ytɨgooy.
Nañ mbadamy miich ajcxy jugyꞌajtɨn huɨdibɨ caꞌ ycɨxy ytɨgooy ma ɨɨch.
Co miich ajcxy xymɨjpɨdägɨbyɨch,
jaduꞌn anajty nipaady nej jɨhuɨ̈y mjɨɨcxyꞌajtɨgɨxy ɨɨch nninïcx.
Je jɨɨcxy huɨdibɨ tzoon tzajpjoty,
e ycɨdacy ya naaxhuiñ co jäy ajcxy jɨɨcxyꞌadyii,
yajtzɨnähuɨɨb je ajcxy,
caꞌ ajcxy yjugyꞌajtɨn ycɨxɨpy ytɨgoyɨpy tüccɨꞌyɨ.
Yɨ mmɨjꞌap mmɨjteedy huɨdibɨ jɨɨcxꞌájtɨgɨxy je maná jecyꞌajty,
oꞌctay ajcxy,
caꞌ ajcxy paty je jugyꞌajtɨn huinɨxɨɨbɨ.
Jaduꞌn Jesús ymɨydacy jɨm ma je judíojäy ajcxy ñaymujctac jɨm Capernaum co anajty jɨm yajꞌixpɨcy.
Co ajcxy Jesús yꞌayuc mɨdodaayɨ,
nigujc-huäcxy je huɨdibɨ anajty ixpɨjcp ma Jesús.
Chi ajcxy capxpɨdzɨmy,
e jaduꞌn ajcxy ymɨnañ:
―Ooy chachchipɨty je Jesús yꞌayuc.
Caꞌ huaad ji pɨn huinjɨhuɨyday.
Com Jesús ñejhuɨɨyb nej ajcxy anajty yajtzibɨ̈y yajcapxɨ̈y,
chi ymɨnañ:
―¿Nej caꞌ miich ajcxy mɨjotcujcꞌaty je tzip ayuc jaduꞌn nej cham ajcxy tɨ nyajnɨmäy?
¿Nej xymɨjpɨdägɨbɨch ajcxy,
pen mꞌijxpy ixyipy ajcxy co anajty nbaꞌttɨgɨ̈yɨch jadügꞌoc jiiby tzajpjoty ma ndzooñɨch?
Com ɨɨch jeꞌ je jäy huɨdibɨ tzoon tzajpjoty.
Je jäy ajcxy yjɨhuɨꞌñ,
yɨꞌ jeꞌ ñinïcx yajjugyꞌajtɨp,
e je jäy ajcxy ninïcx caꞌ yɨꞌ ni ma chobaady,
pen caꞌ mɨɨdɨty yjɨhuɨꞌñ.
Co miich ajcxy mgöbɨgɨpy yɨ ayuc tɨɨbɨ ngapxyɨch,
huinꞌit ajcxy mbaadɨpy Dios yjɨhuɨꞌñ (je Espíritu Santo),
etz mbaadɨpy ajcxy jugyꞌajtɨn huɨdibɨ caꞌ tüccɨꞌyɨ ycɨxy ytɨgooy,
oy mjaꞌoꞌccɨxy.
Per nigujc-huäcxy ma miich ajcxy pɨnjaty caꞌ mɨbɨcy ɨɨch nꞌayuc.
Com Jesús ñejhuɨɨyb anajty jayɨjpnɨ pɨnjaty caꞌ ymɨbɨgyii yꞌayuc,
etz pɨnjaty anajty cɨ̈yegaanɨp ma ymɨdzip.
Chi Jesús yjacmɨnañ:
―Paady ycɨxpɨ jayɨjp tɨ nmɨnaꞌñɨch,
co caꞌ ni pɨn jëbɨ ɨɨch xymɨjpɨdägy,
pen caꞌ Dios Teedy jayɨjp yhuinmaꞌñ ymöyii co cöbɨgaꞌñ ymöyii co cöbɨgaꞌñ ɨɨch nꞌayuc.
Huinꞌit mayjäy ajcxy,
je huɨdibɨ anajty ixpɨjcp ma Jesús,
chi ajcxy huinhuäctut ixmajtznɨ ajcxy Jesús.
Caꞌ ajcxy yꞌocjacpanɨcxnɨ.
Chi jadaꞌ Jesús nɨmay je nimajmetz discípulos ajcxy:
―¿Nej nañ xyꞌixmadzaambɨch miich ajcxyɨ?
Chi yꞌadzooy Simón Pedro:
―Huindzɨn,
caꞌ jac ni pɨn ɨɨch ajcxy jëbɨ huaad nmɨjpɨdägyɨch,
com miich tügpajc mɨɨd je ayuc huɨdibɨ xyajniꞌixɨɨyɨch ajcxy nej jëbɨ huaad ɨɨch ajcxy nbaadɨpy jugyꞌajtɨn huɨdibɨ caꞌ ycɨxɨpy ytɨgoyɨpy tüccɨꞌyɨ.
Ɨɨch ajcxy nmɨbɨjcypɨch e nnejhuɨɨybɨch co miich jeꞌ je jäy huɨdibɨ tzoon ma Dios huɨdibɨ huädz yhuinmaꞌñ ymɨɨd.
Chi Jesús ymɨnañ:
―Miich ajcxy jeꞌ tɨ nhuinꞌixyɨch nimajmetzpɨ,
e nidügtɨ miich ajcxy mujcuꞌ huinmaꞌñ mmɨɨdɨty.
Je Judas Iscariote,
Simón ymang,
anajty ytijpy.
Com jeꞌ jeꞌ anajty cɨ̈yegam Jesús ma ymɨdzip,
oy jeꞌ anajty yjajëjɨty nidüg ma je nimajmetzpɨ.